Izvor: AFP/John Thys

Konferencija za novinare čelnika Evropske komisije, Federike Mogerini i Johanesa Hana, s kosovskim premijerom Ramušom Haradinajem danas je u Briselu otkazana pošto je Haradinaj grubo odbio predlog EU da se povuče stopostotna carina na uvoz robe iz Srbije i BiH.

To su rekli novinarima izvori Saveta ministara EU u Briselu na završetku zasedanja Saveta za stabilizaciju i pridruživanje EU-Kosovo.

Sam sastanak, prema ovim izvorima, počeo je bez formalnih pozdrava i rukovanja u sasvim suženom sastavu i potom je nastavljena sednica Saveta u prisustvu svih učesnika.

Zvaničnici Evropske komisije su najavili da će o ishodu zasedanja Saveta za stabilizaciju i pridruživanje EU-Kosovo biti izdato saopštenje.

Dopisnik RTK iz Brisela je preneo da je do otkazivanja došlo zbog atmosfere tokom susreta i zbog negativnog odgovora kosovske strane na zahteve EU da ukine taksu od 100 odsto na robu koja se uvozi iz Srbije i BiH.

RTK javlja da je portparolka visoke predstavnice Maja Kocijančić kazala da je to dogovor obeju strana, što je u izjavi za RTK odbacio Haradinaj rekavši da o razlozima otkazivanja konferencije treba pitati kancelariju Mogerini.

Haradinaj je rekao da kosovska strana ima legitimne zahteve, pre svega, one koji se odnose na proces liberalizacije viza, dok je govoreći o zahtevima EU za ukidanje odluke o taksama za robu iz Srbije i BiH i ponude Brisela da posreduje u tome rekao da je kasno za pronalaženje polovičnih rešenja.

Ovo je drugi put da je otkazana konferencija za novinare najavljena posle sastanka Saveta za stabilizaciju i pridruživanje EU-Kosovo. Oba puta na čelu kosovske delegacije je bio Haradinaj.

"Svako ko govori o granicama je neprijatelj Kosova"

Haradinaj je na sednici Saveta za sporazum o stabilizaciji i pridruživanju EU Kosovo, rekao da je neprijatelj Kosova svako ko govori o granicama, teritoriji ili bilo kojoj drugoj korekciji.

U tekstu govora koji je podeljen na internet stranici premijera, Haradinaj je rekao da on i vlada nikada nisu doveli u pitanje značaj dijaloga o normalizaciji odnosa Kosova i Srbije, jer je to jedini put napred za obe zemlje, kako bi postale ravnopravne članice evropske porodice.

“Međutim, dvadeset godina posle rata, deset godina posle nezavisnosti i pet godina posle sporazuma (Kosovo-Srbija) u Briselu, realnost je da je napredak ka normalizaciji odnosa bio minimalan, dok je sada izašao kompletno iz koloseka, posebno javnom raspravom o fatalnoj ideji korekcije granica i razmene teritorija. Ozbiljno je (ta rasprava) oštetila kredibilnost posrednika i dostignuća koja smo imali u dijalogu kojim posreduje EU više od sedam godina“, kazao je Haradinaj.

“Dozvolite mi da kažem da se ja, kao premijer, i Vlada Kosova snažno protivimo i odbijamo ovu ideju, koja bi dovela samo do ratova i nove tragedije na Balkanu. Svako ko govori o granicama, teritoriji ili bilo kakvoj korekciji za moju zemlju je naš neprijatelj“, kazao je Haradinaj.

Podvukao je da je Kosovo suverena, multietnička i demokratska država i stoga, na osnovu ove istine o kojoj se ne može raspravljati, želi da postignu konačni sporazum sa Srbijom.

“Ja sam kao premijer samo išao napred i predstavio predlog Sveobuhvatnog sporazuma koji ste imali prilike da vidite, kao početni korak ka postizanju konačnog, pravno obavezujućeg sporazuma Kosova i Srbije, kako bi smo išli napred“, kazao je Haradinaj.

Kosovski premijer je dodao da je Skupština Kosova pre dva dana, 15. decembra, formirala pregovaračku grupu za dijalog, koji će predvoditi zamenik premijera Fatmir Ljimaj i lider SDP Kosova u opoziciji Špend Ahmeti.

To će biti sveobuhvatna delegacija jer stremimo da u nju uključimo i druge stranke iz opozicije i civilno društvo, dodao je on.

“Konačni sporazum teži da donese dugoročni mir i obezbedi prosperitetnu evropsku budućnost. Uključivanje SAD u rukovođenje dijalogom je od suštinskog značaja, dok EU daje garancije kako bi se popunio mogući raskorak između dve zemlje, koji je, da budemo iskreni, direktno otvoren u ovoj misiji“, kazao je Haradinaj.